Document ID: 31987R0698

*****
ΚΑΝΟΝΙΣΜΟΣ (ΕΟΚ) αριθ. 698/87 ΤΗΣ ΕΠΙΤΡΟΠΗΣ
της 11ης Μαρτίου 1987
που τροποποιεί τον κανονισμό (ΕΟΚ) αριθ. 1183/86 που θεσπίζει τις λεπτομέρειες του καθεστώτος ελέγχου των τιμών και των ποσοτήτων που διατίθενται στην κατανάλωση στην Ισπανία, ορισμένων προϊόντων του τομέα των λιπαρών ουσιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 475/86 του Συμβουλίου της 25ης Φεβρουαρίου 1986 που καθορίζει τους γενικούς κανόνες του καθεστώτος ελέγχου των τιμών και των ποσοτήτων που διατίθενται στην κατανάλωση στην Ισπανία ορισμένων προϊόντων του τομέα των λιπαρών ουσιών (1), και ιδίως το άρθρο 16,
Εκτιμώντας:
ότι το άρθρο 14 του κανονισμού (ΕΟΚ) αριθ. 1183/86 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 279/87 (3), προβλέπει την είσπραξη μιας εισφοράς κατά την εισαγωγή στην Ισπανία των προϊόντων που αναφέρονται στο άρθρο 2 του κανονισμού (ΕΟΚ) αριθ. 475/86, καθώς και κατά τη διάθεση στην κατανάλωση σογιελαίου που παράγεται από εισαγόμενους σπόρους·
ότι μεταξύ της στιγμής της αγοράς του προϊόντος και της εισαγωγής του ή της διαθέσεως στην κατανάλωση σογιελαίου μπορεί να παρέλθει προθεσμία πολλών μηνών κατά τη διάρκεια της οποίας η εξέλιξη της καταστάσεως της διεθνούς αγοράς ενδέχεται να υποστεί αλλαγές τέτοιας φύσεως ώστε να τροποποιηθεί σημαντικά το ποσό της εισφοράς που πρέπει να πληρωθεί από τους εμπορευόμενους·
ότι φαίνεται δίκαιο εφεξής να υπάρξει η δυνατότητα για τον εμπορευόμενο να υποβάλει αίτηση η οποία του επιτρέπει να πληρώνει το ποσό της εισφοράς που ισχύει την ημέρα υποβολής αυτής· ότι πρέπει ωστόσο να καθοριστεί προθεσμία για την εκτέλεση, κατά περίπτωση, της εισαγωγής ή της διαθέσεως στην κατανάλωση των εν λόγω προϊόντων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1183/86 τροποποιείται από το ακόλουθο κείμενο:
1. Στο άρθρο 11 παράγραφος 1, οι όροι «άρθρα 4, 7 και 9» αντικαθίστανται από τους όρους «άρθρα 4, 7, 9 και 14».
2. Στο άρθρο 11 παράγραφος 2, οι όροι «εισαγωγών και εξαγωγών » διαγράφονται.
3. Στο άρθρο 14, η παράγραφος 1 αντικαθίσταται από το ακόλουθο κείμενο:
«1. Έως τις 31 Δεκεμβρίου 1987, η εισφορά που αναφέρεται στο άρθρο 15 του κανονισμού (ΕΟΚ) αριθ. 475/86 εισπράττεται:
- κατά την εισαγωγή των προϊόντων που αναφέρονται στο άρθρο 2 του εν λόγω κανονισμού,
- κατά τη διάθεση στην κατανάλωση σογιελαίου που παράγεται από εισαγόμενους σπόρους με βάση την περιεκτικότητά του σε έλαιο που καθορίζεται στο παράρτημα ΙΙ.
Μετά από αίτηση του εμπορευόμενου, η εισφορά που εφαρμόζεται είναι εκείνη που ισχύει την ημέρα υποβολής της σχετικής αιτήσεως, στον αρμόδιο οργανισμό. Αυτός εκδίδει έγγραφο όπου προσδιορίζεται η εισφορά που εφαρμόζεται και η ημερομηνία λήξης της προθεσμίας για, ανάλογα με την περίπτωση, την εισαγωγή ή τη διάθεση στην κατανάλωση των εν λόγω προϊόντων.
Η έκδοση του πιστοποιητικού εξαρτάται από τη σύσταση εγγυήσεως που εξασφαλίζει την εκτέλεση της εργασίας εισαγωγής ή διαθέσεως στην κατανάλωση μέσα στην καθορισμένη προθεσμία. Η προθεσμία αυτή αντιστοιχεί στο μήνα κατά τη διάρκεια του οποίου υποβλήθηκε η αίτηση και στους επόμενους τρεις μήνες. Το ποσό της εγγυήσεως είναι εκείνο που αναφέρεται στο άρθρο 4 παράγραφος 2 πρώτο εδάφιο πρώτη περίπτωση. Η εγγύηση αποδεσμεύεται κατά την είσπραξη της εισφοράς από τον αρμόδιο οργανισμό.
Οι εισαγωγές που πραγματοποιούνται στα πλαίσια μιας εργασίας που αντισταθμίζεται δεν υπόκεινται στην είσπραξη της εισφοράς, εκτός εάν τα εξαγόμενα προϊόντα στα πλαίσια της εργασίας αυτής είναι κραμβόσποροι, σογιόσποροι ή ηλιανθόσποροι που παράγονται στην Ισπανία.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαρτίου 1987.

Labels: 2
17
18